**ELŐTERJESZTÉS**

**Körmend város Önkormányzata Képviselő-testülete 2015. november 26-i ülésére**

**Tárgy:** Zeneiskola jövőjének megalapozásával kapcsolatos döntéshozatal

Tisztelt Képviselő-testület!

A Körmendi Kölcsey Utcai Általános Iskola művészetképzést is megvalósít azzal, hogy zene-és táncművészetet is oktat a diákoknak.

Mindannyian tudjuk, hogy milyen nehéz napjainkban ezen művészetoktatást fenntartani. Nagyon kevés a zenepedagógus, sok zenei hangszeren való oktatás pedagógus hiányában egyszerűen nem lehetséges. Az oktatáshoz sok esetben drága eszközök beszerzésére szükséges, maga az oktatás pedig nagy türelmet és kitartást igényel tanártól és diáktól egyaránt.

A művészetoktatást azonban nem szabad feladni Körmenden, mert ez egy érték, ami nagyon sok téren segíti elő a gyermekek személyiségének fejlődését és a tehetséggondozást.

A Klebersberg Intézményfenntartó Központ Körmendi Tankerülete most az alábbi segítséget kéri a várostól:

Két zenepedagógus szeretne Körmenden letelepedni. Az általuk tanított képzésre (klarinét és fuvola) az igény nagy. A pedagógusok szeretnének is a városban élni, de a házvásárláshoz támogatásra szorulnak. A Mátyás király utcában szeretnének házhoz jutni, és ennek vásárlásához kérnek 3 m Ft. visszatérítendő támogatást. Tóth Zsolt és Tóthné Dér Enikő a kérelmező, jelenleg is Körmenden élnek, és kisgyermekük is Körmendre jár óvodába.

Az Önkormányzat költségvetésében van olyan tétel, ami kifejezetten ilyen célra (lakásvásárláshoz támogatás nyújtása) igénybe vehető. A város már nem fenntartó a Zeneiskolát illetően, de ezzel –és ehhez hasonló döntéseivel – tud tenni azért, hogy a városban a művészetoktatás megmaradjon.

Kérem, hogy támogassák a kérelmet a határozati javaslat szerint.

**HATÁROZATI JAVASLAT**

1. Körmend város Önkormányzata Képviselő-testület kinyilvánítja, hogy megőrzendő értékként tekint a városban folyó művészetoktatásra.
2. A Képviselő-testület ezért a Klebersberg Intézményfenntartó Központ Körmendi Tankerületétől érkezett megkeresés alapján úgy dönt, hogy két zenepedagógus Körmendre történő letelepítésével segítséget nyújt ahhoz, hogy a városban a művészetoktatás megmaradjon, és a zenei képzés kínálata bővüljön.
3. A Képviselő-testület ezért úgy dönt, hogy Tóth Zsolt és Tóthné Dér Enikő zenepedagógusok részére egyszeri, 3 m Ft. összegű, kamatmentes, visszatérítendő támogatást biztosít, mely támogatást a két zenepedagógus csak körmendi lakóház vételére fordíthatja. A támogatást a két zenepedagógus 10 éven belül köteles visszafizetni az Önkormányzat részére. A visszafizetési kötelezettség egyetemlegesen terheli a támogatásban részesülőket. A támogatás nyújtásának további feltétele az, hogy a két zenepedagógus 10 éven át Körmenden folytasson művészetoktatást, amennyiben ezen feltétel nem teljesül, úgy a nyújtott támogatás egyösszegben visszafizetendő az Önkormányzat részére. A Képviselő-testület felhatalmazza a Polgármestert arra, hogy megállapodást kössön a támogatásról, annak visszafizetésének rendjéről, ütemezéséről a zenepedagógusokkal azzal, hogy a nyújtott támogatás erejéig –annak biztosítékaként – jelzálogjogot kell az ingatlannyilvántartásban. bejegyeztetni a –részben a -támogatásból megvásárolt ingatlant érintően, azt megterhelve.

Körmend, 2015. november 19.

Felelős: jegyző megállapodás megkötéséért

Határidő: 15 nap megkötésre

**Bebes István**

**polgármester**